ते इस चाल्ली बल्लें-बल्लें, डालनवाला च “आर्ट ते कल्चर” दा माहौल बनी गेआ। डॉ. सिन्हा दी कुड़ी ते ना च सिक्खन बी लगी पेई। हफ्ते च त्रै बारी इक अजीब नेही नुहारै आला डांस मास्टर उंदे घर औंदा। ते औंगलियें च बलदी सिगरट फसाइयै “जी ...जी, कित ...ना ...तुम ...तरंग ...तका ...तुन ...तुन” बगैरा बोलें पर अधारत अजीब-अजीब बुआजां कड्ढदा। ओ तबला बजांदा रौंह्‌दा ते उषा सिन्हा दे पैर तोड़ें दियां फेरियां लैंदे-लैंदे घुंघरुयें दे बज्झने करी जख्मी होई-होई जंदे। कन्नू आले इक नौजुआन रईस सरदार अमरजीत सिंह दे बब्बै नै डच स्टेट इंडीज़ दी राजधानी बटाविया च जेह्‌ड़ा हुन प्रजातांत्रिक इण्डोनेशिया दी राजधानी जकार्टा खुआंदा ऐ बपार करियै सुद्धा रपेआ कमाये दा हा। सरदार अमरजीत सिंह होर इक रंगीले सभाऽ दे आदमी हे। जदूं ओ मगन होईये ‘बिबो’ दा रकार्ड-